**ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ**

**(Αρ. Απόφ. Πρωτοδικείου: 5215/2008)**

Τηλ.: +30 210 6702 590 - Φαξ: +30 210 6702 580 - Ε-mail: [info@pasevodafone.gr](mailto:info@pasevodafone.gr" \t "_blank)

Αρ. Πρωτ. 40/2015

            Αθήνα, 8 Ιουνίου 2015

**ΠΑΡΤΕ ΠΙΣΩ ΤΙΣ ΑΠΟΛΥΣΕΙΣ!**

**Η ΑΠΕΡΓΙΑ ΤΗΣ ΠΑΡΑΣΚΕΥΗΣ ΘΑ ΕΧΕΙ ΣΥΝΕΧΕΙΑ!**

Συνάδελφοι,

Η 24ωρη απεργία που πραγματοποιήθηκε στην Vodafone την Παρασκευή 5 Ιούνη αποτελεί καμπή για τις εξελίξεις στο χώρο.

Ήταν μια πετυχημένη απεργία. **Η συμμετοχή μας στα κτίρια του Κηφισού και της Πειραιώς ήταν καθολική. Το πιο σημαντικό όμως, ήταν η πρωτοφανής συμμετοχή ενοικιαζόμενων συναδέλφων  στην απεργία και στις απεργιακές συγκεντρώσεις.**

Δεν καταφέραμε να έχουμε ανάλογη συμμετοχή στο κτίριο του Χαλανδρίου και της Θεσσαλονίκης κάτι που όλοι μαζί πρέπει να αλλάξουμε.

Η εργοδοσία για μια ακόμη φορά προσπάθησε να μας τρομοκρατήσει και να σπάσει την απεργία με όλα τα μέσα:

**-Πήγε για δεύτερη φορά μέσα σε 3 μήνες το επιχειρησιακό μας Σωματείο Vodafone-Παναφον,  στα δικαστήρια** για να βγει η απεργία παράνομη, μια κίνηση η οποία δείχνει πόσο ενοχλεί την διοίκηση η συσπείρωση γύρω από το Σωματείο μας.

-**Έστειλε ανακοίνωση όπου προσπαθούσε να εκφοβίσει**με τελικό στόχο την μη συμμετοχή των εργαζομένων στην απεργία.

-**Μετέφερε απεργοσπαστικά εργαζόμενους στo κτήριo της HOL**. Εκεί κατόπιν καταγγελίας μας παρενέβησαν δυο Επιθεωρητές Εργασίας,  όπου με παρουσία του Σωματείου μας, καταγράφηκαν παραβάσεις, χωρίς μέχρι τώρα να έχει βγει τελική απόφαση μετά τον έλεγχο που έγινε από την επιθεώρηση εργασίας.

Επίσης, γνωρίζουμε πως στα πλαίσια του απεργοσπαστικού μηχανισμού μεταφέρθηκε προσωπικό και στο κτήριο της 360 Connect.

**- Διοικητικό στέλεχος της εργοδοσίας** (Θ. Νευροκοπλής), ήρθε στα κτήρια του Κηφισού και της Πειραιώς για να μας απειλήσει και να μας εκφοβίσει και παράλληλα να μας πει ότι «η Vodafone δεν κάνει απολύσεις», μπροστά στους ίδιους τους απολυμένους!

Αυτές οι κινήσεις μαρτυρούν στην πραγματικότητα το πόσο θορυβήθηκε η Διοίκηση.

Είναι φανερό ότι αυτό που ενόχλησε πάνω από όλα την εργοδοσία ήταν η μαζική αντίδραση των συναδέλφων Vodafone & ενοικιαζόμενων για τις άδικες και εκδικητικές απολύσεις της Βίκυς Κωστοπούλου και του Χάρη Σιδέρη. Η διοίκηση μιας πολυεθνικής με εκατομμύρια κέρδη ακόμα και μέσα στην κρίση δεν μπορεί να ανεχτεί την συνδικαλιστική οργάνωση του πιο καταπιεσμένου κομματιού συναδέλφων, των επινοικιαζομένων.  Γιατί πολύ απλά αυτό της ανατρέπει την στρατηγική της που είναι η αντικατάσταση των εργαζομένων Vodafone με ενοικιαζόμενους από σύγχρονα δουλεμπορικά τύπου Adecco/Atlas, CQS κ.ά.γιατί αυτοί κοστίζουν φτηνότερα, δεν καλύπτονται από συλλογικές συμβάσεις, δεν έχουν τα στοιχειώδη δικαιώματα που το εργατικό κίνημα που έχει κατακτήσει εδώ και έναν αιώνα.

Η πετυχημένη απεργία μας με τον αντίκτυπο που είχε  έδωσε φωνή σε όσους μέχρι σήμερα ήταν αόρατοι για την εργοδοσία και τα ΜΜΕ.

Γι αυτό πρέπει να συνεχίσουμε. Η τρομοκρατία έσπασε στις 5 Ιούνη και δεν πρέπει να επιτρέψουμε να επιστρέψει. Όσοι νομίζουν ότι με το να σκύβουμε το κεφάλι και να μην απεργούμε θα πάνε όλα καλά ας δουν το παράδειγμα του Χαλανδρίου. Εκεί η απεργία δεν είχε ανάλογη συμμετοχή και την ίδια μέρα η εργοδοσία απέλυσε 2 εργαζόμενες Vodafone με πολλά χρόνια προϋπηρεσίας.

Πρέπει να προχωρήσουμε άμεσα σε νέα γενική συνέλευση για την συνέχιση και κλιμάκωση του αγώνα μας με βασικά αιτήματα:

- **Την  επαναπρόσληψη των απολυμένων συναδέλφων Β.Κωστοπούλου & Χ.   Σιδέρη.**

- Τ**ην υπογραφή Επιχειρησιακής Συλλογικής Σύμβασης Εργασίας**

- **Την κατάργηση του άθλιου καθεστώτος της ενοικιαζόμενης εργασίας, την πρόσληψη  των συναδέλφων από την Vodafone για την οποία στην πραγματικότητα εργάζονται**

Σε αυτή την συνέλευση είναι σημαντικό να προσέλθουν μαζικά και οι συνάδελφοί μας από την HOL και την 360 Connect καθώς πλέον αποτελούν τμήμα της Vodafone και δυνητικά μέλη του σωματείου μας που καλύπτει όλο τον όμιλο Vodafone.

Θέλουμε να ευχαριστήσουμε όλους –και ήταν πολλοί- όσους συμπαραστάθηκαν πραγματικά στον αγώνα μας και συμμετείχαν στις απεργιακές συγκεντρώσεις από εργατικά σωματεία, κοινωνικές συλλογικότητες, συνελεύσεις γειτονιάς και οργανώσεις.

Θέλουμε να τους διαβεβαιώσουμε ότι σταθερή επιδίωξή μας είναι η συνέχιση και ο συντονισμός του αγώνα μας στον κλάδο και ευρύτερα.

**Πανελλήνιο Σωματείο Εργαζομένων Vodafone-Πάναφον**